817ff677ad77264f32cd3b0f0b6be5c7

Hej igen:)

Jeg har skrevet herind før og jeg synes, at jeres svar har hjulpet mig en del.

Sagen er at min bedste veninde har en masse problemer som jeg virkelig gerne vil hjælpe hende med.. men jeg VED IKKE HVORDAN?

Hun føler, at hun bliver mobbet af hendes gamle bedste veninde som er virkelig tarvelig imod hende.

Min veninde bliver ked af det over hende den anden pige, hver evig eneste dag. Det har stået på i et år!

Hun siger tit, at vi ikke ved, hvor mange problemer hun egentlig har. 

Hun får skrevet hjem så tit! Hun har ikke en gang gjort noget og så får hun alligevel skældud?

Der er flere problemer, men jeg vil ikke gøre det for kompliceret for jer.

Jeg vil bare så gerne hjælpe hende med det, men jeg ved ikke hvordan?

Tak fordi at jeg kan skrive ind! :D

 
Jeg vil gerne hjælpe hende
==========================


ungzone.dk
2019.47

Hej med dig 

Det er dejligt at høre at du har kunnet bruge vores råd førhen :-)   
  
Jeg kan godt forstå, at det er en svær situation at stå i, når man gerne vil hjælpe sin veninde. Jeg synes der er flere muligheder for, hvad du kan gøre, men synes først og fremmest du skal snakke med din veninde om hendes problemer. Det er hende der står i dem og ved hvordan hun vil have det med din hjælp, så tag en snak med hende, og fortæl du gerne vil hjælpe hende med de problemer hun står i. 

Efter du har talt med hende, synes jeg i sammen skal komme frem til hvad du kan hjælpe hende med. Hvis hun synes det er svært i skolen, og den "tarvelige" pige ikke er god ved hende, kunne det være relevant at inddrage din venindes mor eller måske jeres klasselære. Især kan klasselæreren være opmærksom på, hvordan den "tarvelige" pige er overfor din veninde, hvis i gør hende opmærksom på det. 

Det kan også være at din veninde gerne selv vil være en del af at løse problemet, og det dermed er de to piger der skal have snakket sammen, så de kan finde ud af hvad der går galt i deres kommunikation. 

  
Men bliv endelig ved med at spørge ind og snakke med din veninde om hendes problemer (så længe hun selvfølgelig har lyst til det), det er altid godt at kunne dele sine frustrationer med andre. Det kan nogle gange i sig selv lindre lidt. 

  
Håber du kan bruge mit svar

- Kristiane 

 

Hej med dig,

  
Hvor er det skønt at høre, at du er så interesseret i at hjælpe din veninde. Jeg tror faktisk, at du gør mere end, du lige umiddelbart tror. Bare dét at du er der for hende kan gøre den største forskel. Men jeg tænker, at du sagtens kan prøve at høre hende, om hun ikke har lyst til at tilbringe tid med dig alene, hvor du kan spørge hende, om hun har lyst til at dele de problemer, hun siger hun har, som du/I ikke kender til. Jeg kunne forestille mig, at hun vil sætte stor pris på, at der er en, som lytter til hende. Selv hvis du ikke forstår det eller kan komme med konkrete foreslag til, hvad hun skal gøre, så viser du alligevel, at du forsøger, og at du er der for hende ligegyldigt hvad. 

  
De venligste hilsner

Zhino

 